হ্যাপি টু ব্লীড
হ্যাপি টু ব্লীড (রক্তক্ষরণে খুশী) হল একটি সামাজিক আন্দোলন। ভারতে ঋতুস্রাব সংক্রান্ত সব কিছু নিষিদ্ধ মনে করা এবং যে এই নিয়ে আলোচনা করে তাকে চিহ্নিত করে দেওয়ার বিরুদ্ধে লড়াই করার জন্য এই আন্দোলনের সৃষ্টি। এটি শুরু করেছিলেন নিকিতা আজাদ। তিনি মূলত ভারতের জলন্ধরের বাসিন্দা। তিনি একজন নারী অধিকার কর্মী এবং পাতিয়ালার পাঞ্জাবি বিশ্ববিদ্যালয়ের সরকারি মহিলা কলেজের সাম্মানিক ইংরেজির একজন স্নাতক ছাত্রী। আজাদের আসল নাম নিকিতা অরোরা। তিনি যুক্তরাজ্যের অক্সফোর্ড বিশ্ববিদ্যালয়ের ২০১৮-২০২০ বর্ষের রোডস বৃত্তিধারী একজন ছাত্রী। সেখানে তাঁর পড়ার সময়সূচী হল এমএসটি ইন উইমেনস স্টাডিজ (২০১৯) এবং বিজ্ঞান, মেডিসিন ও টেকনোলজির ইতিহাসে (২০২০) এমএসসি।